Diari Oficial de la Generalitat Valenciana


Sumari del DOGV 4526, del 20-06-2003 (2003/6935)

RESOLUCIÓ de 3 de juny de 2003, de la Direcció General d'Ensenyaments Universitaris, per la qual es nomenen membres dels comités d'avaluació i es publiquen acords de la Comissió Valenciana d'Acreditació i Avaluació de la Qualitat en el Sistema Universitari Valencià.
--------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4526

Data del DOGV
:   20-06-2003

Secció del DOGV
:   II. AUTORITATS I PERSONAL - C) NOMENAMENTS, CESSAMENTS, SITUACIONS I INCIDÈNCIES

Número del document
:   2003/6935


Organisme emissor
:   Conselleria de Cultura i Educació

Tipus de document
:   Resolució

RESOLUCIÓ de 3 de juny de 2003, de la Direcció General d'Ensenyaments Universitaris, per la qual es nomenen membres dels comités d'avaluació i es publiquen acords de la Comissió Valenciana d'Acreditació i Avaluació de la Qualitat en el Sistema Universitari Valencià. [2003/X6935]
  
L'article 11 del Decret 174/2002, de 15 d'octubre, del Govern Valencià, sobre Règim i Retribucions del Personal Docent i Investigador Contractat Laboral de les Universitats Públiques Valencianes, establix al punt 4 que els estatuts de la Universitat podran preveure la contractació com a professors visitants de doctors titulats per altres universitats no vinculats laboral o estatutàriament amb les mateixes, sempre que prèviament hagen sigut avaluats amb informe favorable per la Comissió Valenciana d'Acreditació i Avaluació de la Qualitat.
  
D'acord amb el que establixen els articles 12.2 i 17.2 de la dita Llei, la Comissió Valenciana d'Acreditació i Avaluació de la Qualitat en el Sistema Universitari Valencià ha aprovat el procediment d'avaluació per a la contractació del professorat a què fa referència l'article 11.4 del Decret 174/2002, de 15 d'octubre i ha elevat la proposta de nomenament dels membres dels comités d'avaluació.
  
Per tot això, i d'acord amb el que establix l'article 17.2 de la Llei 5/2002 de 19 de juny de creació del Consell Valencià d'Universitats i de la Comissió Valenciana d'Acreditació i Avaluació de la Qualitat en el Sistema Universitari i en l'article 52 de la Llei de Règim Jurídic de les Administracions Públiques i del Procediment Administratiu Comú, resolc:
  
Primer
  
Nomenar els membres dels comités d'avaluació de la Comissió Valenciana d'Acreditació i Avaluació de la Qualitat en el Sistema Universitari Valencià, als efectes establits en l'article 11.4 del Decret 174/2002, de 15 d'octubre, del Govern Valencià, sobre Règim i Retribucions del Personal Docent i Investigador Contractat Laboral de les Universitats Públiques Valencianes, als professors doctors que es relacionen en l'Annex I.
  
Segon
  
Acordar la publicació de l'Acord de data 6 de maig del 2003, de la Comissió Valenciana d'Acreditació i Avaluació en el Sistema Universitari Valencià pel qual s'establix el procediment per a la prèvia valoració dels mèrits per a la contractació de professors visitants, exigida per l'article 11.4 del Decret 174/2002, de 15 d'octubre, del Govern Valencià, sobre Règim i Retribucions del Personal Docent i Investigador Contractat Laboral de les Universitats Públiques Valencianes, que s'adjunta com a annex II.
  
València, 5 de juny de 2003.- El director general d'Ensenyaments Universitaris: Salvador Forner Muñoz.
  
ANNEX I
  
Camp: Ciències Experimentals
  
Senyor Fidel Cunill García, Universitat de Barcelona
  
Camp: Ensenyances Tècniques
  
Senyor Antonio Aguado de Cea, Universitat Politècnica de Catalunya
  
Camp: Ciències de la Salut
  
Senyor Antonio García García, Universitat Autònoma de Madrid
  
Camp: Ciències Socials i Jurídiques
  
Senyor Carlos Jiménez Piernas, Universitat d'Alcalá de Henares (Secretari)
  
Camp: Humanitats
  
Senyor Juan Pablo Fusi Aizpurúa, Universitat Complutense de Madrid (President)
  
ANNEX II
  
Acord de la Comissió Valenciana d'Acreditació i Avaluació de la Qualitat en el Sistema Universitari Valencià, pel qual s'establix el procediment per a la prèvia valoració dels mèrits per a la contractació de professors visitants, exigida en l'article 11, apartat 4, del Decret 174/2002, de 15 d'octubre, del Govern Valencià, sobre Règim i Retribucions del Personal Docent i Investigador Contractat Laboral de les Universitats Públiques Valencianes i sobre Retribucions Addicionals del Professorat Universitari.
  
El Decret 174/2002, de 15 d'octubre, del Govern Valencià establix la possibilitat, en el seu article 11, apartat 4, que les universitats en els seus estatuts puguen preveure la contractació com a professors visitants de doctors titulats d'altres universitats i no vinculats laboralment o estatutàriament amb estes, sempre que prèviament hagen sigut avaluats amb informe favorable per la Comissió Valenciana d'Acreditació i Avaluació de la Qualitat en el Sistema Universitari Valencià, òrgan este últim que assumix les funcions d'acreditació i avaluació externa de les activitats docents i investigadores, programes, servicis, ensenyances, centres i institucions i professorat del sistema universitari valencià, en els termes establits en la Llei 5/2002, de 19 de juny, de la Generalitat Valenciana.
  
I. Objecte
  
1. El present acord de la Comissió Valenciana d'Acreditació i Avaluació de la Qualitat té per objecte establir els criteris i el procediment per a l'avaluació prèvia de l'activitat per a la contractació de professorat de la figura professor visitant, en compliment i execució del que preveu l'article 11, apartat 4, del Decret 174/2002, de 15 d'octubre, del Govern Valencià.
  
II. Òrgan Avaluador
  
2. Correspon a la Comissió Valenciana d'Acreditació i Avaluació de la Qualitat en el Sistema Universitari Valencià prevista en la Llei 5/2002, de 19 de juny, de la Generalitat Valenciana, efectuar l'avaluació prèvia de l'activitat per a la contractació de professorat de la figura de professor visitant, en els termes establits en l'article 11, apartat 4, de Decret 174/2002, de 15 d'octubre, del Govern Valencià.
  
En els casos d'abstenció o recusació que impedisquen l'actuació d'algun dels membres de la Comissió Valenciana d'Acreditació i Avaluació de la Qualitat, este s'abstindrà d'intervindre en el procediment que afecte l'expedient objecte de l'abstenció o recusació.
  
III. Procediment de valoració
  
Als efectes d'organitzar el procés d'avaluació, tal com està previst en el Decret 174/2002, de 15 d'octubre, del Govern Valencià i al ser un requisit previ per a la contractació, serà la universitat la que, després de convocar el concurs per a la contractació de professor visitant, eleve a la CVAEC per a la seua avaluació, els expedients dels/de les sol·licitants prèvia conformitat dels/de les interessats/ades.
  
La universitat haurà d'entregar a la CVAEC, prèvia sol·licitud als/a less interessats/ades, per a la valoració per part d'esta:
  
· Document acreditatiu de la nacionalitat del sol·licitant compulsat.
  
· Currículum Vitae en dos exemplars del sol·licitant en què constaran els mèrits que l'interessat vullga detallar, en forma de declaració jurada, és a dir, tots els fulls hauran d'estar firmats en ambdós exemplars.
  
· Informe de valoració de la seua activitat prèvia, realitzat per dos funcionaris/àries doctors/es dels cossos docents universitaris, siga quina siga la seua situació administrativa, pertanyents a l'àrea de coneixement corresponent al perfil de la plaça o, si és procedent, àrees afins (RD 774/2002), no pertanyents a les universitats valencianes i que hauran de posseir, almenys, tres avaluacions favorables de la seua activitat docent i el reconeixement de dos períodes d'activitat investigadora o figures equivalents d'universitats estrangeres.
  
La Comissió Valenciana d'Acreditació i Avaluació de la Qualitat realitzarà l'avaluació individual, a la vista dels mèrits detallats pels sol·licitants i motivarà el resultat.
  
IV. Criteris de valoració
  
En l'avaluació o, si és procedent, l'emissió d'informe s'observaran els objectius generals següents:
  
a) Formació Integral: Es valorarà tota aquella activitat que contribuïsca a la formació i al desenrotllament integral d'este, formació acadèmica, activitat professional, gestió i vida universitària.
  
b) Activitat Docent: A més de l'experiència docent acreditada pel sol·licitant, es tindrà en compte qualsevol activitat que contribuïsca tant al seu perfeccionament pedagògic com a la millora dels processos d'ensenyança-aprenentatge, valorant-se aquelles aportacions que demostren la implantació de projectes d'innovació educativa que incorporen metodologies actives de l'aprenentatge, aplicació de noves tecnologies i elaboració de material multimèdia, programes tutelats de caràcter nacional o internacional, sistemes de coordinació entre disciplines i elaboració del material didàctic en el marc de les dinàmiques que respecte d'això puguen desenrotllar-se en la Unió Europea.
  
c) Activitat investigadora: Es valorarà la contribució al progrés del coneixement, al desenrotllament i a la innovació i creativitat de les aportacions, considerant la situació general de la ciència a Espanya i les circumstàncies de la investigació en la Unió Europea en la disciplina corresponent a cada avaluat i en el període que corresponga a l'avaluació.